Magara, Mathunjwa se oorname-geskenk aan Sibanye-Stillwater - Solidariteit WêreldSolidariteit Wêreld
Tuis › Mediaverklarings › Magara, Mathunjwa se oorname-geskenk aan Sibanye-Stillwater
Magara, Mathunjwa se oorname-geskenk aan Sibanye-Stillwater
Solidariteit het vandag bekend gemaak dat Ben Magara, Lonmin se uitvoerende hoof, en Joseph Mathunjwa, Amcu se president, op die vooraand van Werkersdag en die oorname van Lonmin Platinum deur Sibanye-Stillwater, ʼn agentskapsfooi-ooreenkoms beklink het.
Volgens Gideon du Plessis, hoofsekretaris van Solidariteit, gaan daar ingevolge die ooreenkoms vanaf 1 Junie 2019 ʼn bedrag gelykstaande aan Amcu se maandelikse ledegeld van alle nie-Amcu lede se salarisse afgetrek word.
“Die tydsberekening van dié ooreenkoms is swak en gemeen, maar kenmerkend van Lonmin se gebrek aan visie en leierskap,” het Du Plessis gesê.
Du Plessis sê voorts dat hoewel die Wet op Arbeidsverhoudinge voorsiening maak vir só ʼn ooreenkoms, hierdie ooreenkoms ʼn kontroversiële agentskapsooreenkoms is wat onmiddellik die spanning tussen Solidariteit, die NUM en Uasa aan die een kant, en Amcu aan die ander kant, gaan verhoog want dié drie vakbonde kan nou soortgelyke ooreenkomste by ander werkplekke ten koste van Amcu-lede begin afdwing.
“Lonmin se swak oordeel beteken ook dat Neal Froneman, Sibanye-Stillwater se uitvoerende hoof, se taak ná die oorname sal wees om eerstens die Magara en Mathunjwa-ooreenkoms te implementeer wat Sibanye-Stillwater moet oorneem, soos wat huidige wetgewing bepaal, en om daarna te poog om ʼn tweede Marikana by die Lonmin-myne te verhoed,” het Du Plessis afgesluit.